ועדת הכספים, כנסת 20, פרוטוקול מספר 163, 2015-11-09 09:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מקדם בברכה את מבקר המדינה, השופט יוסף חיים שפירא.

משה גפני: אנחנו מברכים אותך בברכת ברוך הבא.

משה גפני: על-פי החוק, אנחנו צריכים לאשר את תקציב משרד מבקר המדינה.

משה גפני: אנחנו לא צריכים מליאה בשביל זה, זה רק הוועדה, ועל כן התכנסנו כאן הבוקר בכדי לשמוע על התקציב ולאשר אותו.

משה גפני: אדוני המבקר, הבמה לרשותך.

יוסף חיים שפירא: הדרג המקצועי יפרט, כמובן.

יוסף חיים שפירא: אני רוצה להדגיש שגם המנכ"ל וגם הצוות המקצועי יושבים וחושבים עוד לפני ביצוע כל הוצאה ולא בדיעבד.

יוסף חיים שפירא: מכאן גם התוצאה, שאנחנו מחזירים עודפים ולא חורגים מגדר התקציב.

יוסף חיים שפירא: בשנתיים האחרונות הקמנו את הבניין החדש בירושלים ולכן יש שינויים שנובעים כתוצאה מכך, ותיכף הם יפורטו.

<אלי מרזל: בוקר טוב, אדוני יושב-ראש ועדת הכספים, אדוני מבקר המדינה.

<אלי מרזל: כפי שאמר היושב-ראש, בהתאם לסעיף 10 לחוק יסוד: מבקר המדינה, אני מתכבד להגיד לוועדה את הצעת תקציב משרד מבקר המדינה לשנת 2016.

<אלי מרזל: אני מזכיר שהמחוקק קבע שמשרדנו מגיש את התקציב - - -

משה גפני: רגע, 2015 אושר?

<טמיר כהן: כן כן.

משה גפני: לא חשוב בדיוק תאריך.

משה גפני: בקדנציה הקודמת?

משה גפני: בסדר.

משה גפני: הייתם ואושר לכם ל-2015, ועכשיו זה ל-2016.

<אלי מרזל: התקציב המבוקש למשרד מבקר המדינה ולנציב תלונות הציבור לשנת 2016 עומד על סך של 349,646 אלף שקלים.

<אלי מרזל: אני מפנה את הוועדה לעמוד 12 בחוברת שהכנו.

משה גפני: אני מבין שאתם מפחיתים בתקציב של 2016.

משה גפני: למה?

<אלי מרזל: עיקר העלייה בתקציב של 2015 נבע מכך שעברנו לבניין חדש.

<אלי מרזל: השקענו שם בהצטיידות, ואנחנו לא לוקחים את זה כבסיס.

<אלי מרזל: כמו שאמר המבקר, אנחנו מחשבים לפי צרכינו, ולכן אנחנו מפחיתים את התקציב ב-6% לעומת השנה שעברה, הפחתה של כ-23 מיליון שקל בסך הכול.

בצלאל סמוטריץ': אם היינו יודעים את זה אתמול היינו יכולים לא לפגוע בפנסיות.

בצלאל סמוטריץ': היינו מביאים את הכסף לאוצר.

<אלי מרזל: אנחנו מבקשים מהוועדה לאשר את התקציב ואנחנו מוכנים לענות על כל שאלה.

<אלי מרזל: בבקשה.

בצלאל סמוטריץ': אפשר לקבל איזו סקירה על פעילות המשרד?

בצלאל סמוטריץ': אני פשוט חדש פה.

בצלאל סמוטריץ': אנחנו מנצלים את זה, כל משרד שמגיע סוקר.

יוסף חיים שפירא: כמה שעות פנויות יש לך?

בצלאל סמוטריץ': חצי שעה סקירה על המשרד, על פעולותיו, על היעדים שלו.

משה גפני: חבר הכנסת בצלאל סמוטריץ' הוא חבר כנסת מהבית היהודי, חבר בוועדת הכספים – חבר מאוד חשוב – חדש.

משה גפני: האם אתה יכול להגיד אדוני המבקר, ברמה העקרונית, האם יש שינוי בעבודה שלכם במשרד מבקר המדינה?

משה גפני: האם המצב הוא כזה שיש שינוי במה שקורה במשרדי הממשלה או בגופים המבוקרים – שינוי לטובה, שינוי לרעה?

משה גפני: האם הביקורת עזרה?

משה גפני: האם עדיין לא?

משה גפני: האם אתם מגלים דברים שהם יותר ממה שהיה בעבר או פחות?

משה גפני: האם אתה יכולים להגיד כמה מילים לגבי העניין הזה?

משה גפני: אני לא רואה שיש משהו דרמטי בתקציב, מלבד ההפחתה בגלל שבשנה שעברה עברתם.

מכלוף מיקי זוהר: יש מי שמבקר את המבקר?

יוסף חיים שפירא: כן, המבקר.

יוסף חיים שפירא: אני לא צוחק.

יוסף חיים שפירא: אנחנו בודקים את עצמנו לא רק בנושא הזה, בנושאים רבים.

יוסף חיים שפירא: אנחנו עושים מעין סימולציה - כל חטיבה משחקת את המבקר של חטיבה אחרת, וכך אנחנו בודקים את עצמנו כל יום.

יוסף חיים שפירא: כל פנייה שאני מקבל, כל דוח, אנחנו בודקים את עצמנו לפני שמוציאים אותו.

יוסף חיים שפירא: ככל שזה נוגע לתקציב הזה, אנחנו בודקים את עצמנו אם אנחנו מתייעלים ואם אנחנו נוהגים בחיסכון שראוי, שמבקר המדינה יהווה דוגמה לכל גופי השלטון.

יוסף חיים שפירא: אנחנו עושים את זה מגדול ועד קטן ובודקים כל חודש את צריכת החשמל שלנו - בבניין החדש כבר יש חיישנים, שזה יוריד את הצריכה - ונכנסים לשפר ולייעל בכל פרט הכי קטן.

מכלוף מיקי זוהר: ראוי ומכובד.

<אלי מרזל: אני מזכיר לחברים הנכבדים שדיווח על הביצוע נעשה בפני הוועדה לענייני ביקורת המדינה.

<אלי מרזל: אנחנו מדווחים שם על ביצוע התקציב ועל הביצוע הכללי, ובכל שנה ושנה יושבת-ראש הוועדה לענייני ביקורת המדינה גם מבקשת דוח מהממ"מ, שיעשה הוא גם בדיקה על תקציבנו, איך אנחנו עומדים במסגרות וכו', והדוחות האלה מפורסמים בציבור כולו.

בצלאל סמוטריץ': החשבות היא חשבות עצמאית.

<אלי מרזל: כן.

<אלי מרזל: יושב כאן חשב המשרד וגם סמנכ"ל למינהל.

נורית קורן: אדוני היושב-ראש, אני רוצה להעיר משהו, כי לא אוכל להישאר לכל הדיון.

נורית קורן: רציתי לשאול אם יש משרות שאתם מייעדים לאנשים עם מוגבלות.

נורית קורן: גם לאור זה שאנחנו רוצים להכניס את החוק שיחייב משרדי ממשלה להעסיק אנשים עם מוגבלות, רציתי לדעת אם יש משרות מיועדות ל-2016.

נורית קורן: ואני רוצה לציין לשבח את המחלקה שבודקת אותנו, חברי הכנסת, בפריימריס.

נורית קורן: אנשים מאוד אדיבים וענייניים, וצריך לציין את זה לשבח.

נורית קורן: תודה.

<אלי מרזל: אנחנו מחזיקים מספר בעלי מוגבלויות במשרד.

<אלי מרזל: אבקש מסמנכ"ל למינהל בפועל, מר חזי שעיה, לפרט.

<יחזקאל שעיה: אנחנו מחזיקים במשרד ארבעה תקנים של אנשים עם מוגבלויות, בעיקר עיוורים; שניים מהם הם עיוורים לחלוטין ואחד הוא קצר רואי בצורה קשה מאוד.

<יחזקאל שעיה: אנחנו גם בודקים את האפשרות להעסיק, בהתאם להוראות החשכ"ל – זו הוראה שמושהית בינתיים – אנשים עם מוגבלויות.

<יחזקאל שעיה: אנחנו גם מתאימים את עצמנו מבחינת הנגישות של העובדים – מעליות, לחצנים, דלפקים – לאנשים עם מוגבלות, עם כיסאות גלגלים ונכים.

נורית קורן: יפה מאוד.

נורית קורן: אני מקווה שגם בלשכה של המנכ"ל ובלשכה של אדוני המבקר יהיו אנשים כאלה, אנחנו באמת צריכים לשמש דוגמה לשוויון.

נורית קורן: אני גם מקווה שהם מקבלים משכורת כמו כל עובד אחר.

<יחזקאל שעיה: כמו כל עובד אחר.

נורית קורן: יפה, כל הכבוד.

משה גפני: לשאלתי, אדוני המבקר, אם שינוי במשרדי הממשלה?

יוסף חיים שפירא: היות שלכל משרד ממשלתי יש הרבה יותר נושאים - - -

משה גפני: רבותי.

יוסף חיים שפירא: אז מטבע הדברים, עד שדברים נכנסים לשגרה הם עוברים איזשהו תהליך של דגירה, ולכן הבעיות לא קטנות.

יוסף חיים שפירא: הליקויים לא פחתו, וצריך לעמוד על המשמר.

משה גפני: נכון.

משה גפני: רבותי, יש לעוד מישהו הערות?

משה גפני: בבקשה, גברתי.

<אפרת נחלון: אני מהלשכה המשפטית במשרד האוצר.

<אפרת נחלון: רצינו להתייחס לנושא של העברת עודפים לא מחויבים משנה לשנה.

<אפרת נחלון: חוק יסודות התקציב מדבר על כך שהסמכות להעברת עודפים היא בידי שר האוצר.

<אפרת נחלון: הסעיף היחיד שמופרד מכך הוא סעיף התקציב של הכנסת.

<אפרת נחלון: זה נכון שלמבקר המדינה יש סעיף חוק ספציפי, שמופיע גם בחוק מבקר המדינה הרגיל, אבל הסעיף הזה לא מדבר על העברת עודפים משנה לשנה אלא על תקציב.

<אפרת נחלון: כמובן, אנחנו לא באים לפגוע בעצמאות של המבקר, אבל מה שאנחנו מבקשים שאם המבקר - - -

משה גפני: רק לשלוט עליו.

<אפרת נחלון: לא לא.

<אפרת נחלון: ממש לא, אדוני.

<אפרת נחלון: אנחנו אומרים שאם למבקר דרוש סכום כסף נוסף אז שהוועדה תאשר תקציב גדול יותר ולא העברת עודפים לא מחויבים.

<אלי מרזל: ההתערבות הזאת אינה מקובלת.

בצלאל סמוטריץ': היא צודקת, יש חוק.

<אפרת נחלון: אני אומרת שוב, אנחנו לא באים - - -

בצלאל סמוטריץ': את לא צריכה להתנצל.

בצלאל סמוטריץ': את היועצת המשפטית, זה המצב החוקי וכולם כפופים לחוק, אפילו מבקר המדינה.

בצלאל סמוטריץ': אני לא מבין מה את מתנצלת עשר פעמים.

משה גפני: אני מבקש דיון מסודר.

משה גפני: מה החוק אומר?

<אפרת נחלון: סעיף 13 לחוק יסודות התקציב מדבר על שימוש בעודפי תקציב מהשנה הקודמת.

<אפרת נחלון: הוא אומר שאם, לדוגמא, בסעיף קטן (א) נותר סכום עודף באחד מסעיפי התקציב בחוק תקציב שנתי לשנת כספים פלונית או על פיו, חוץ מסעיף תקציב הכנסת, רשאי שר האוצר בהודעה לוועדה להתיר את השימוש באותו סכום בשנת הכספים שלאחריה לתוכנית שבה נכלל או אם הינו הוצאה מותנית בהכנסה לתוכנית אחרת שבאותו סעיף תקציב.

<אפרת נחלון: יש פה עוד סעיפים קטנים שמדברים על עוד סעיפים קטנים שמדברים על סוגים אחרים, אבל סעיף תקציב הכנסת הוא היחיד שמוחרג ולא סעיפי תקציב אחרים.

משה גפני: מה היה בשנה שעברה?

<אפרת נחלון: בשנה שעברה נודע לנו לראשונה – זה נודע לנו, דרך אגב, בוועדת הבחירות המרכזית שיהיה בה דיון בהמשך - - -

<שלומית ארליך: אולי נסביר שזה באמת נודע אגב הדיון בוועדת הבחירות, אבל אז הובא לידיעתכם שהמבקר נוהג ככה לאורך שנים רבות.

<אפרת נחלון: נכון, וגם בשנה הקודמת הבענו את עמדתנו.

<שלומית ארליך: רגע.

<שלומית ארליך: ואז התאמנו בהתאם למה שקורה אצל המבקר גם את מה שקורה בתקציב ועדת הבחירות.

<אפרת נחלון: וגם בשנה הקודמת הבענו את עמדתנו שזה לא נכון לנהוג ככה, ושאם הוועדה מעוניינת אפשר לאשר מראש תקציב גדול יותר, אבל לא לאשר תקציב מהעברת עודפים לא מחויבים.

משה גפני: היות שזה נעשה כבר כמה שנים, אני מציע - לא בקדנציה שלי.

משה גפני: אני לא הולך לשנות את זה.

משה גפני: היה כל השנים ככה, למה להזיז?

משה גפני: יש טענות נגד זה?

משה גפני: בבקשה.

בצלאל סמוטריץ': מה הנוהג אני מבין.

בצלאל סמוטריץ': את מסכימה עם האבחנה המשפטית שלה?

<איתי טמקין: אני רוצה לעשות הפרדה, לטובת חברי הוועדה, בין שני נושאים.

<איתי טמקין: בגלל העיקרון של הפרדת הרשויות, ברור שמבקר המדינה, הכנסת וגם ועדת הבחירות המרכזית קובעות את התקציב לעצמם פעם בשנה.

<איתי טמקין: אנחנו מקבלים מהם את התקציב במייל ושמים אותו כמו שהוא בתקציב המדינה.

<איתי טמקין: פעם בשנה אנחנו שמים אותו כאן, בספר הכחול, שלושת התקציבים האלה מצטרפים לספר.

<איתי טמקין: זה מאפשר לנו לבצע תכנון תקציבי בתחילת השנה.

<איתי טמקין: אנחנו מקבלים את כל הדברים האלה ואת שאר תקציבי הממשלה אנחנו מתאימים בהתאם לתקציבים האלה, כי בסוף צריך לעמוד באיזושהי מסגרת.

<איתי טמקין: בנוסף לכך, כמו בכל משרדי הממשלה, פעם בשנה אנחנו מעבירים לכל משרדי הממשלה את העודף המחויב שלהם, כי זה עודף שהם כבר התחייבו עליו בשנות תקציב קודמות ואנחנו נותנים לעשות את השימוש בו בשנים אחרות, אם בוצעה עליו התחייבות.

<איתי טמקין: לגבי עודף לא מחויב - להשתמש בעודף לא מחויב, המשמעות היא יצירת פעולה חדשה, יצירת פעולות שלא אישרו לשנה תקציבית מסוימת, לא ניצלו אותן בשנה תקציבית קודמת.

<איתי טמקין: פשוט פעולה חדשה נוספת, שלא במסגרת התקציב.

<איתי טמקין: הדבר הזה יוצר לנו קשיים תקציביים קשים מאוד בתכנון, ולכן בפרקטיקה במבקר ובוועדת - - -

משה גפני: אבל יש לכם עכשיו את הנומרטור.

<איתי טמקין: זה לא קשור.

<איתי טמקין: אנחנו מברכים על הנומרטור, מודים לוועדה שאישרה אותו.

משה גפני: אתם מבקשים שהעודפים לא יהיו בסמכות המבקר.

<איתי טמקין: העודפים הלא מחויבים.

<איתי טמקין: אנחנו לא רוצים שזה יעבור אוטומטית.

בצלאל סמוטריץ': יש לזה פתרון פשוט.

משה גפני: אני לא מחפש פתרון.

משה גפני: אתה יכול להציע, אני לא מחפש פתרון.

משה גפני: זה לא יהיה בקדנציה שאני היושב-ראש.

בצלאל סמוטריץ': להיפך, אני נותן פתרון.

בצלאל סמוטריץ': אם הם ביקשו X ויש להם Y על עודפים מחויבים, נאשר להם X פלוס Y כתקציב של שנת 2016.

משה גפני: זו ההצעה שלך, בסדר.

משה גפני: בבקשה, בקצרה.

באסל גטאס: שאלות נומריות: זה המספרים של הביצוע ב-2014, 298 מיליון?

<אלי מרזל: כן.

באסל גטאס: אני מבין שאתם אמורים להוציא ב-2015 1 חלקי 12 כל חודש.

משה גפני: לא, יש להם תקציב מאושר.

משה גפני: לא היית.

משה גפני: 2015 אושר בוועדה.

באסל גטאס: הקפיצה באחוזים נראית לי גדולה מדי.

באסל גטאס: מה הסיבות?

משה גפני: זה בסדר, אתה בא מרחוק אז לא שמעת את ההתחלה.

משה גפני: אז אני אגיד לך.

משה גפני: בשנה הזו, שעליה אתה מדבר, היה אירוע במשרד מבקר המדינה - הם עברו משרד והיו הוצאות מיוחדות.

משה גפני: אם אתה שם לב, התקציב ירד.

משה גפני: התקציב היה 298 בהוצאה למעשה בשנת 2014 - - - אני לא יכול לדבר עם הרעש.

משה גפני: אני לא הולך לאשר את זה, אל תתאמצו.

משה גפני: היה 372 מיליון, זה ירד ל-349.

משה גפני: האירוע הסתיים.

משה גפני: השאלה שלך: איך היה הגידול הגדול הזה במעבר בין השנים הללו?

משה גפני: אמר מבקר המדינה, אמר המנכ"ל שלו, שהיה אירוע של העברת המשרדים, שזה עשה את ההוצאה הזאת, ולכן הכול ירד חזרה ויש את הגידול האוטומטי.

באסל גטאס: מה מצב כוח אדם מבחינת העסקת ערבים במשרד מבקר המדינה?

באסל גטאס: אתה לא חייב לתת לי תשובה עכשיו, אבל במיוחד בתפקידים הבכירים.

<יחזקאל שעיה: במשרד אצלנו מועסקים בני מיעוטים - - -

באסל גטאס: ערבים, ערבים.

באסל גטאס: תפסיקו עם ה"בני מיעוטים".

באסל גטאס: יכול להגיד "ערבים" - הדרוזים הם חלק מהערבים.

באסל גטאס: אתה במיוחד צריך להפסיק עם השימוש בשפה הזו.

באסל גטאס: אפשר להגיד ערבים, חרדים, רוסים.

<יחזקאל שעיה: במשרד מועסקים עובדים ערבים – מוסלמים, נוצרים ודרוזים – במגוון של תפקידים, בעיקר בתפקידי הביקורת, ברמות של עובדי ביקורת, סגני מנהלי אגפים ומנהלי אגפים.

<יחזקאל שעיה: הם משמשים חלק מעמוד השדרה של משרד מבקר המדינה.

משה גפני: סליחה דקה.

משה גפני: שלומית וגברתי מהלשכה המשפטית, אני מבקש לא לקיים את הדיון הזה, הוא גם לא מעניין אותי.

משה גפני: אני לא הולך לשנות שום דבר ממה שהיה לפני שנה.

משה גפני: צריך יותר סיבות כדי לשנות.

משה גפני: אני לא הולך לשנות את זה.

משה גפני: בקדנציה הבאה, לא כשאני היושב-ראש.

בצלאל סמוטריץ': החוק זה לא סיבה.

משה גפני: החוק זה לא סיבה, מה דעתך?

משה גפני: בגלל שיש עוד כמה חוקים, ובכל זאת זו לא סיבה.

משה גפני: כשנצביע תצביע נגד, תיתן את האישור של אגף התקציבים, שהוא יחליט על עודפים.

בצלאל סמוטריץ': בו נחליט אנחנו עכשיו.

משה גפני: אני לא רוצה להחליט אנחנו.

משה גפני: אני לא הולך לשנות מה שהיה כל השנים.

משה גפני: אתה יכול להצביע נגד.

משה גפני: אני הולך להצביע בעד מה שהיה, שזה יימשך.

יוסף חיים שפירא: בצלאל, תיכף תקבל גם תשובה של המנכ"ל.

משה גפני: אז יש ערבים דרוזים, צ'רקסים ומה עוד?

<יחזקאל שעיה: נוצרים.

<יחזקאל שעיה: חלקם מתקבלים בגיוסים של העדפה מתקנת וחלקם מגויסים במכרזי גיוס רגילים.

משה גפני: תודה רבה.

משה גפני: אדוני המנכ"ל, אתה רוצה להשיב לו לגבי העודפים?

משה גפני: בבקשה.

<אלי מרזל: ברמה העקרונית, הניסיון של משרד האוצר ואגף התקציבים להתערב בתקציב שלנו פסול.

<אלי מרזל: הוא מעלה שאלות - - -

מכלוף מיקי זוהר: אז תעשו עליהם ביקורת.

<אלי מרזל: לא, אנחנו לא נתנהג בצורה הזאת.

<אלי מרזל: נתנהג לכל המבוקרים בצורה שווה.

<אלי מרזל: אני רק אומר שהניסיון הזה הוא ניסיון מתמשך.

<אלי מרזל: לא יעלה על הדעת שהוועדה תסכים לדבר כזה.

<אלי מרזל: נקבעו הסדרים מיוחדים למשרד מבקר המדינה, ולא בכדי - כדי לשמור על עצמאותו.

<אלי מרזל: הניסיון של אגף התקציבים להיכנס לתוך נבכי תקציב מבקר המדינה ולנסות לשלוט בו הוא פסול.

<איתי טמקין: לפרוטוקול - לא נעשה ניסיון כזה מעולם.

משה גפני: לא לא לא.

משה גפני: איתי, אוציא אותך.

משה גפני: מה זה אתה נכנס לתוך דבריו?

משה גפני: אתה לא יכול להתערב בתקציב של מבקר המדינה ואתה גם לא יכול להתערב בניהול של ועדת הכספים.

משה גפני: שכחת את זה, מאתמול עבר הרבה זמן.

משה גפני: אתה רוצה לדבר – אאפשר לך.

משה גפני: אתה לא מתפרץ לתוך דבריו.

<איתי טמקין: אני מבקש את רשות הדיבור אחריו.

משה גפני: אחליט תיכף אם תקבל או לא, אבל קודם כול המנכ"ל ישלים את דבריו.

משה גפני: בבקשה.

<אלי מרזל: בשנה שעברה הסכים מבקר המדינה לבקשת הוועדה שכל שימוש בעודפים יובא לידיעת הוועדה.

<אלי מרזל: כך ננהג ונעשה, בהתאם להחלטה שהתקבלה כאן.

<אלי מרזל: צריך לזכור שמי שהוא חשב כללי במשרד מבקר המדינה הוא מבקר המדינה בעצמו ולא אף אחד אחר.

<אלי מרזל: זה נקבע כחלק מעצמאות המוסד הזה ואני מציע שתכבדו את זה.

משה גפני: בבקשה, איתי.

בצלאל סמוטריץ': אבל הוא לא התייחס מבחינת החוק.

בצלאל סמוטריץ': יש חוק, אני כמשפטן יודע לקרוא אותו.

בצלאל סמוטריץ': אם הוא צודק בחוק, אז צריך לתקן את החוק.

בצלאל סמוטריץ': העיקרון שאתה מדבר עליו, של עצמאות המבקר, הוא לא בוויכוח.

בצלאל סמוטריץ': הוא מוסכם כאן מקצה לקצה.

<אלי מרזל: גם הוא קבוע בחוק.

בצלאל סמוטריץ': אבל אם יש חוק שמדבר על זה שהעצמאות הזאת לא כוללת אפשרות להעביר עודפים מחויבים, מה זה קשור לפגיעה בעצמאות?

<אלי מרזל: משום שהתקציב נקבע כאן, וחוק מבקר המדינה קובע את עצמאות מבקר המדינה.

<אלי מרזל: זה גם חוק יסוד.

<אלי מרזל: אז בכל הצניעות, אני מציע שלא יתקבלו החלטות שנוגדות את חוק היסוד.

בצלאל סמוטריץ': אני לא מבין מה זה קשור.

בצלאל סמוטריץ': עצמאות המבקר מאפשרת למבקר - - -

משה גפני: בצלאל, הדיון הסתיים.

משה גפני: אתה לא מבין, תצביע איך שאתה רוצה.

משה גפני: יש לי עוד כמה הצעות, אגף התקציבים מתערב בעוד כמה נושאים שחשובים גם לך וגם לי.

משה גפני: איתי, בבקשה.

<איתי טמקין: אני מבקש להגיד שני דברים.

<איתי טמקין: אחד, הפרשנות לחוק שקיבלנו מהלשכה המשפטית באוצר שונה.

<איתי טמקין: דבר שני, אשמח לקבל ממשרד המבקר אחרי הישיבה את המקרים שהוא חושב שהתערבנו בתקציב.

<איתי טמקין: לדעתנו, אנחנו לא מתערבים ואנחנו שומרים על העצמאות התקציבית של מבקר המדינה.

<איתי טמקין: זה חשוב לנו, לא עשינו שום ניסיון בשום מקרה להתערב בעצמאות התקציבית של מבקר המדינה.

<איתי טמקין: אם יש טענות קונקרטיות – אני לא יכול להתייחס לדברים כלליים – אני מבקש לשמוע אותן.

יוסף חיים שפירא: אני רוצה רק לסכם שיש ועדת הכספים, וכל שאלה מוכרעת כאן.

<איתי טמקין: זה נכון, ואם יש טענות אלינו על התערבות בתקציב, אנחנו מבקשים לשמוע אותן ולקבל אותן בכתב.

יוסף חיים שפירא: בכבוד.

משה גפני: יש עוד מישהו שרוצה להתייחס לעניין הזה?

בצלאל סמוטריץ': אני מבקש להגיד משהו לפרוטוקול.

בצלאל סמוטריץ': אני מבקש לומר שלו מבקר המדינה היה מבקר את התהליך שעשינו עכשיו, שבו אנחנו הולכים לאשר תקציב מבלי לראות תוכנית עבודה הוא מן הסתם היה כותב על זה דברים חריפים בדוח.

משה גפני: אני מביא להצבעה את הצעת התקציב 2016 של משרד מבקר המדינה, על-פי בקשתו של מבקר המדינה.

משה גפני: אני מציע לוועדה שלא לעשות שינויים במה שהיה במשך כל השנים.

משה גפני: העודפים, כפי שנאמר, יובאו לוועדת הכספים.

משה גפני: מי בעד אישור התקציב לשנת 2016?

משה גפני: מי נגד?

משה גפני: מי נמנע?

משה גפני: בעד – 8

משה גפני: נמנעים – 1

משה גפני: התקציב אושר, תודה רבה.

משה גפני: שיהיה לכם בהצלחה, אני מודה לכם.

משה גפני: הישיבה נעולה.